Brüssel 11.2.2011

KOM(2011) 49 lõplik

2011/0024 (NLE)

Ettepanek:

NÕUKOGU OTSUS

bioloogilise mitmekesisuse konventsiooni Nagoya protokolli (milles käsitletakse juurdepääsu geneetilistele ressurssidele ning nende kasutamisest saadava tulu õiglast ja võrdset jaotamist) allakirjutamise kohta

SELETUSKIRI

1. Bioloogilise mitmekesisuse konventsioon on peamine rahvusvaheline raamistik, mille alusel võetakse meetmeid, et säilitada bioloogilist mitmekesisust, kasutada jätkusuutlikult selle elemente ning jaotada võrdsetel alustel geneetiliste ressursside kasutamisest saadavat tulu. Konventsioonil on 193 osalisega peaaegu ülemaailmne liikmeskond. Euroopa Liit ja kõik selle 27 liikmesriiki on selle konventsiooni osalised.

2. Bioloogilise mitmekesisuse konventsiooni artikliga 15 on kehtestatud geneetilistele ressurssidele juurdepääsu ja tulu jaotamise üldine raamistik: artiklis tunnistatakse, et osa riikide suveräänsest õigusest oma loodusvaradele on nende õigus määrata kindlaks juurdepääs geneetilistele ressurssidele. Konventsiooniosalised on kohustatud geneetilistele ressurssidele juurdepääsu hõlbustamiseks meetmeid võtma. Samal ajal on kõik konventsiooniosalised kohustatud võtma seadusandlikke, haldusalaseid või poliitilisi meetmeid, et jagada ausalt ja õiglaselt teadus- ja arendustegevuse tulemusi ning geneetiliste ressursside kaubanduslikust või muust kasutamisest tulenevat kasu kõnealuseid ressursse pakkuva osalisega.

3. Augustis 2002 leppisid maailma säästva arengu tippkohtumisele kogunenud riigipead ja valitsusjuhid kokku alustada läbirääkimisi rahvusvahelise korra üle, millega reguleeritakse geneetilistele ressurssidele juurdepääsu ja nende kasutamisest saadava tulu jaotamist bioloogilise mitmekesisuse konventsiooni raames. Konventsiooniosalised võtsid seitsmendal konverentsil veebruaris 2004 vastu üksikasjalikud läbirääkimisvolitused. Läbirääkimisi pidas juurdepääsu ja tulu jaotamise ajutine avatud töörühm. Konventsiooniosalised kohustusid kaheksandal konverentsil märtsis 2006 läbirääkimised võimalikult kiiresti enne oktoobris 2010 toimuvat kümnendat konverentsi lõpule viima. Konventsiooniosalised leppisid üheksandal konverentsil mais 2008 kokku lõplike läbirääkimiste sõnastuse põhimõtted ja üksikasjaliku tegevuskava.

4. Lõplikud läbirääkimised Nagoya protokolli üle peeti aprillis ja novembris 2009, jaanuaris, märtsis, juulis ja septembris 2010 ning oktoobris 2010 enne konventsiooniosaliste kümnendat konverentsi ja selle ajal.

5. Nõukogu võttis 26. oktoobril 2009 vastu otsuse, millega ta volitas komisjoni Euroopa Ühenduse nimel osalema seoses ühenduse pädevusse kuuluvate küsimustega juurdepääsu ja tulu jaotamise ajutise avatud töörühma kaheksandal ja üheksandal koosolekul toimuvatel läbirääkimistel, kus käsitleti juurdepääsu ja tulu jaotamise rahvusvahelist korda. Volitus hõlmas kõiki läbirääkimistel arutatavaid küsimusi, välja arvatud geneetiliste ressurssidega seotud traditsioonilised teadmised, mille üle pidasid liikmesriikide nimel läbirääkimisi Euroopa Liidu Nõukogu eesistujariigid. Nõukogu pikendas 21. septembri 2010. aasta otsusega komisjoni läbirääkimisvolitusi kuni konventsiooniosaliste kümnenda konverentsini.

6. Kogu läbirääkimiste aja jooksul väljendas nõukogu korduvalt poliitilist toetust läbirääkimistele ja oma tahet läbirääkimistel edukat tulemust saavutada[1]. ELi ministrid toetasid Nagoyas konventsiooniosaliste kümnenda konverentsi ajal toimunud kooskõlastusistungil 29. oktoobril 2010 ühehäälselt korraldajariigi Jaapani poolt konverentsi viimasel päeval esitatud kompromissettepanekut geneetilistele ressurssidele juurdepääsu ning nende kasutamisest saadava tulu õiglast ja võrdset jaotamist käsitleva protokolli kohta, kuna ettepanek jäi kokkulepitud ELi seisukohtade ja komisjonile esitatud läbirääkimisjuhiste raamesse.

7. Konventsiooniosalised võtsid kümnenda konverentsi viimasel täiskogu istungil 30. oktoobril 2010 vastu bioloogilise mitmekesisuse konventsiooni Nagoya protokolli, milles käsitletakse juurdepääsu geneetilistele ressurssidele ning nende kasutamisest saadava tulu õiglast ja võrdset jaotamist. Protokoll on allakirjutamiseks avatud 2. veebruarist 2011 kuni 1. veebruarini 2012 ÜRO peakorteris New Yorgis.

8. Konventsiooniosaliste kümnendal konverentsil tehtud otsuses Nagoya protokolli vastuvõtmise kohta kutsutakse kõiki konventsiooniosalisi üles protokollile esimesel võimalusel alla kirjutama ning ratifitseerimis-, vastuvõtmis- või heakskiitmiskirjad või vajaduse korral ühinemiskirjad hoiule andma, et protokoll jõustuks võimalikult kiiresti. Nagoya protokolli valitsustevaheline komitee tuleb kokku juunis 2011 ja aprillis 2012, et valmistada ette protokolliosaliste esimene kohtumine.

9. Nõukogu võttis 20. detsembril 2010 vastu järeldused, milles ta väljendab muu hulgas heameelt geneetilistele ressurssidele juurdepääsu ning nende kasutamisest saadava tulu õiglast ja võrdset jaotamist käsitleva Nagoya protokolli vastuvõtmise üle ning kutsub komisjoni üles kõnealusele protokollile esimesel võimalusel alla kirjutama ja alustama ettevalmistusi selle õigeaegseks ratifitseerimiseks ja rakendamiseks[2].

10. Eespool toodust lähtuvalt on asjakohane, et ELi esindaja kirjutab alla Nagoya protokollile, milles käsitletakse juurdepääsu geneetilistele ressurssidele ning nende kasutamisest saadava tulu õiglast ja võrdset jaotamist, tingimusel et protokoll sõlmitakse hiljem.

2011/0024 (NLE)

Ettepanek:

NÕUKOGU OTSUS

bioloogilise mitmekesisuse konventsiooni Nagoya protokolli (milles käsitletakse juurdepääsu geneetilistele ressurssidele ning nende kasutamisest saadava tulu õiglast ja võrdset jaotamist) allakirjutamise kohta

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõikega 5,

võttes arvesse komisjoni ettepanekut

ning arvestades järgmist:

1. Augustis 2002 leppisid maailma säästva arengu tippkohtumisele kogunenud riigipead ja valitsusjuhid kokku alustada läbirääkimisi rahvusvahelise korra üle, millega reguleeritakse geneetilistele ressurssidele juurdepääsu ja nende kasutamisest saadava tulu jaotamist bioloogilise mitmekesisuse konventsiooni raames.

2. 26. oktoobril 2009 ja 21. septembril 2010 volitas nõukogu komisjoni osalema ELi nimel kõnealustel läbirääkimistel seoses ELi pädevusse kuuluvate küsimustega.

3. Nõukogu väljendas korduvalt poliitilist tahet läbirääkimised kokkulepitud tähtajaks lõpule viia[3].

4. ELi ministrid toetasid Nagoyas konventsiooniosaliste kümnenda konverentsi ajal toimunud kooskõlastusistungil 29. oktoobril 2010 ühehäälselt Nagoya protokolli kompromissettepanekut, mille esitas konverentsi korraldajariik Jaapan.

5. Pärast geneetilistele ressurssidele juurdepääsu ning nende kasutamisest saadava tulu õiglast ja võrdset jaotamist käsitleva Nagoya protokolli vastuvõtmist bioloogilise mitmekesisuse konventsiooni osaliste kümnendal konverentsil on protokoll avatud allakirjutamiseks 2. veebruarist 2011 kuni 1. veebruarini 2012 ÜRO peakorteris New Yorgis.

6. Nõukogu väljendas 20. detsembril 2010 heameelt Nagoya protokolli vastuvõtmise üle ning kutsus komisjoni üles kõnealusele protokollile esimesel võimalusel alla kirjutama ja alustama ettevalmistusi selle õigeaegseks ratifitseerimiseks ja rakendamiseks[4].

7. Lepingule tuleks ELi nimel alla kirjutada, tingimusel et leping sõlmitakse hilisemal kuupäeval,

ON VASTU VÕTNUD KÄESOLEVA OTSUSE:

Artikkel 1

Nõukogu eesistujat volitatakse määrama isik või isikud, kellel on õigus kirjutada ELi nimel alla Nagoya protokollile, milles käsitletakse juurdepääsu geneetilistele ressurssidele ning nende kasutamisest saadava tulu õiglast ja võrdset jaotamist.

Allakirjutatava lepingu tekst on lisatud käesolevale otsusele.

Artikkel 2

Käesolev otsus jõustub selle vastuvõtmise kuupäeval.

… [koht ja kuupäev]

Nõukogu nimel

eesistuja

[1] Vt nõukogus 6. märtsil 2006, 28. juunil 2007, 4. märtsil 2008, 16. märtsil 2010 ja 14. oktoobril 2010 tehtud järeldused.

[2] Vt nõukogu 20. detsembri 2010. aasta järeldused, eriti selle lõiked 1 ja 21.

[3] Vt nõukogus 6. märtsil 2006, 28. juunil 2007, 4. märtsil 2008, 16. märtsil 2010 ja 14. oktoobril 2010 tehtud järeldused.

[4] Vt nõukogu 20. detsembri 2010. aasta järeldused, eriti selle lõiked 1 ja 21.